stanford-oval/wikipedia huggingface dataset:
แคว้นเฟลมิช

ระวังสับสนกับ ประชาคมเฟลมิช
| แคว้นเฟลมิช Vlaams Gewest (ดัตช์) |
| --- | --- |
แคว้น
   ธง
เพลง: เดอฟลามเซอเลว ("สิงโตเฟลมิช") 
ที่ตั้งของแคว้นเฟลมิชในเบลเยียมและยุโรป
ประเทศ:  เบลเยียม
ที่ตั้งสภา: นครบรัสเซลส์ (ซึ่งอยู่นอกแคว้นเฟลมิช)
การปกครอง
 • ประธาน: คริส พีเตอร์ส
 • สภา: สภาเฟลมิช
พื้นที่
 • ทั้งหมด: 13,626 ตร.กม. (5,261 ตร.ไมล์)
ประชากร (1 มกราคม 2020)
 • ทั้งหมด: 6,629,143 คน
 • ความหนาแน่น: 490 คน/ตร.กม. (1,300 คน/ตร.ไมล์)
ประชากรศาสตร์
 • กลุ่มชาติพันธุ์: เฟลมิช
 • ภาษา: ดัตช์ (และฝรั่งเศสในเขตเทศบาลที่มีการอำนวยความสะดวกด้านภาษา)
รหัส ISO 3166: BE-VLG
วันเฉลิมฉลอง: 11 กรกฎาคม
เว็บไซต์: www.flanders.be
แคว้นเฟลมิช (อังกฤษ: Flemish Region; ดัตช์: Vlaams Gewest; ฝรั่งเศส: Région flamande; เยอรมัน: Flämische Region) ซึ่งมักเรียกกันสั้น ๆ ว่า ฟลานเดอส์ (อังกฤษ: Flanders; ดัตช์: Vlaanderen; ฝรั่งเศส: Flandre; เยอรมัน: Flandern) เป็นหนึ่งในสามแคว้นอย่างเป็นทางการของประเทศเบลเยียม (ร่วมกับแคว้นวอลลูนและแคว้นนครหลวงบรัสเซลส์) แคว้นเฟลมิชมีเนื้อที่อยู่ทางเหนือของประเทศและกินพื้นที่ประมาณ 13,522 ตารางกิโลเมตร (ร้อยละ 44.29 ของประเทศ) เป็นภูมิภาคที่มีผู้คนอาศัยอยู่หนาแน่นที่สุดแห่งหนึ่งในยุโรป (ประมาณ 455 คนต่อตารางกิโลเมตร) และใช้ภาษาดัตช์เป็นภาษาราชการ
การเมือง

ภายหลังจากการก่อตั้งแคว้นเฟลมิชตามรัฐธรรมนูญใน ค.ศ. 1980 แคว้นเฟลมิชได้โอนกิจการของแคว้นเข้ารวมกับประชาคมเฟลมิชทันที หน่วยงานเฟลมิช เช่น สภาเฟลมิช รัฐบาลเฟลมิช เป็นต้น จึงเป็นตัวแทนของชาวเฟลมิชทั้งหมดรวมถึงชาวเฟลมิชที่อาศัยอยู่ในแคว้นนครหลวงบรัสเซลส์ด้วย ทั้งนี้ อำนาจของแคว้นเฟลมิชตามรัฐธรรมนูญไม่รวมถึงแคว้นนครหลวงฯ ดังนั้น สมาชิกสภาที่ได้รับการเลือกตั้งในแคว้นนครหลวงฯ จึงไม่สามารถลงคะแนนในกิจการของแคว้นเฟลมิชได้
เขตการปกครอง

แคว้นเฟลมิชประกอบไปด้วยการปกครองย่อยเป็นจังหวัด (province) จำนวน 5 จังหวัด ในแต่ละจังหวัดจะประกอบด้วยเขต (arrondissement) ซึ่งเป็นการรวมกลุ่มกันของเทศบาล (municipality) โดยในแคว้นเฟลมิชทั้งหมดประกอบด้วย 308 เทศบาล
กรุงบรัสเซลส์ซึ่งเป็นที่ตั้งของสภาเฟลมิชอยู่ในเขตของแคว้นนครหลวงบรัสเซลส์ (ซึ่งถูกล้อมรอบด้วยจังหวัดเฟลมิชบราบันต์อีกที) กรุงบรัสเซลส์ยังเป็นที่ตั้งของทั้งประชาคมเฟลมิชและประชาคมฝรั่งเศสอีกด้วย
| จังหวัด | จังหวัด | เมืองหลวง | เขต | จำนวนประชากร (ค> ศ. 2012) | พื้นที่ (ตร> กม.) | ความหนาแน่นประชากร (คน/ตร> กม.) |
| --- | --- | --- | --- | --- | --- | --- |
| 1 |  เฟลมิชบราบันต์ (ฟลามส์-บราบันต์) | เลอเฟิน | เลอเฟิน, ฮัลเลอ-ฟิลโฟร์เดอ | 1,094,751 | 2,106 | 520 |
| 2 |  ลิมบืร์ค | ฮัสเซิลต์ | โตงเงอเริน, มาไซก์, ฮัสเซิลต์ | 849,404 | 2,414 | 351 |
| 3 |  เวสต์ฟลานเดอส์ (แว็สต์-ฟลานเดอเริน) | บรูช (บรึคเคอ) | คอร์ทไรค์, ดิกส์เมยเดอ, ตีลต์, บรูช (บรึคเคอ), เฟอร์เนอ, รูเซอลาเรอ, อีเปอร์, โอสเตนเดอ | 1,169,990 | 3,125 | 372 |
| 4 |  อีสต์ฟลานเดอส์ (โอสต์-ฟลานเดอเริน) | เกนต์ (แค็นต์) | เกนต์ (แค็นต์), ซินต์-นีกลาส, แด็นเดอร์โมนเดอ, อาลสต์, เอโกล, เอาเดอนาร์เดอ | 1,454,716 | 2,991 | 488 |
| 5 |  แอนต์เวิร์ป (อันต์แวร์เปิน) | แอนต์เวิร์ป (อันต์แวร์เปิน) | ตืร์นเฮาต์, เมเคอเลิน, แอนต์เวิร์ป (อันต์แวร์เปิน) | 1,781,904 | 2,867 | 622 |
ดูเพิ่ม

ฟลานเดอส์
ประชาคมเฟลมิช
แหล่งข้อมูลอื่น

Vlaamse overheid เก็บถาวร 2007-10-06 ที่ เวย์แบ็กแมชชีน (ดัตช์)
Flanders.be (อังกฤษ)
ฟลานเดอส์ออนไลน์ (อังกฤษ) (ฝรั่งเศส) (เยอรมัน) (ดัตช์)
การท่องเที่ยวฟลานเดอส์ (ดัตช์)
ฟลานเดอส์ฝรั่งเศส เก็บถาวร 2007-02-19 ที่ เวย์แบ็กแมชชีน (ฝรั่งเศส)
ฟลานเดอส์ฝรั่งเศส (ดัตช์)
จังหวัดในแคว้นเฟลมิช
ถิร ชุติกุล

| ถิร ชุติกุล |
| --- | --- |
เกิด: 22 พฤษภาคม พ.ศ. 2533 (34 ปี)
ส่วนสูง: 180 เซนติเมตร
อาชีพ: นักแสดง นายแบบ
ผลงานเด่น: เอก - พี่ชาย My Hero (2558)   ปริทัศน์ - ลูกไม้สายสนธยา (2561)  ตอนชลอ - ยอดรักนักรบ (2562)  เเก้ว - เด็กเสเพล (2563)   อัคนี เดชา - ขวางทางปืน (2565)
สังกัด: สถานีโทรทัศน์สีกองทัพบกช่อง 7 (2560−ปัจจุบัน)
รางวัล
ชมรมวิจารณ์บันเทิง: นักแสดงสมทบชายยอดเยี่ยม พ.ศ. 2558 - พี่ชาย My Hero
พิฆเนศวร: รางวัลแห่งความสำเร็จ  นักแสดงสมทบชายดีเด่น พ.ศ. 2563 - เด็กเสเพล
คมชัดลึก: นักแสดงสมทบชายยอดเยี่ยม ประเภทภาพยนตร์ พ.ศ. 2558 - พี่ชาย My Hero
ฐานข้อมูล
IMDb
ถิร ชุติกุล  (เกิด 22 พฤษภาคม พ.ศ. 2533) ชื่อเล่น อั้ม เป็นนักแสดงและนายแบบชาวไทย
ประวัติ

ถิรเป็นบุตรของกอบศักดิ์ ชุติกุล และหม่อมหลวงลักษสุภา กฤดากร มีพี่สาวชื่อ อาภาสิริ จบการศึกษาระดับปริญญาตรีจาก สถาบันเทคโนโลยีรอยัลเมลเบิร์น (Royal Melbourne Institute of Technology) ประเทศออสเตรเลีย
ถิรมีผลงานแสดงภาพยนตร์คือ เพชฌฆาต และ ภาพยนตร์อเมริกันเรื่อง The Man with the Iron Fists 2 และได้แสดงเรื่อง สยามยุทธ โดยได้รับบทเป็นรัชกาลที่ 1 ในเรื่องนี้ และในปี พ.ศ. 2557 ได้แสดงภาพยนตร์สยองขวัญ เรื่อง ร่าง โดยแสดงคู่กับ พอลล่า เทเลอร์ ต่อมารับบทนำในเรื่อง พี่ชาย My Hero รับบทเป็นเอก ในบทบาทชายรักชายที่ต้องเข้ารับการคัดเลือกเกณฑ์ทหาร จากบทบาทนี้ทำให้ได้รับรางวัลนักแสดงสมทบชายยอดเยี่ยม จากคมชัดลึก อวอร์ด ครั้งที่ 13 และ รางวัลชมรมวิจารณ์บันเทิง ครั้งที่ 24
ด้านผลงานละคร ร่วมแสดงในละคร เสน่หา Diary ตอน บ่วงเสน่หา, เธอคือพรหมลิขิต, ลูกไม้ลายสนธยา กับบท ปริทัศน์, ดวงใจในไฟหนาว, เจ้าสาวจำยอม
ผลงาน > ภาพยนตร์

| ปี พ> ศ. | เรื่อง | บทบาท | หมายเหตุ |
| --- | --- | --- | --- |
| 2557 | ร่าง | มีนา |  |
| 2557 | เพชฌฆาต | เชาวเรศน์ (ตอนหนุ่ม) |  |
| 2558 | The Man with the Iron Fists 2 |  | ภาพยนตร์อเมริกัน |
| 2558 | สยามยุทธ | รัชกาลที่ 1 |  |
| 2558 | พี่ชาย My Hero | เอก |  |
เจดีย์ชเวดากอง

| เจดีย์ชเวดากอง |
| --- | --- |
ရွှေတိဂုံစေတီတော်

ศาสนา
ศาสนา: พุทธ
นิกาย: เถรวาท
เทศกาล: เทศกาลเฉลิมฉลองเจดีย์ชเวดากอง
หน่วยงานกำกับดูแล: คณะกรรมาธิการผู้ดูแลเจดีย์ชเวดากอง
สถานะ: เปิด
ที่ตั้ง
ที่ตั้ง: ย่างกุ้ง ภาคย่างกุ้ง พม่า
ที่ตั้งในประเทศพม่า
พิกัดภูมิศาสตร์: 16°47′54″N 96°08′59″E﻿ / ﻿16.798354°N 96.149705°E﻿ / 16.798354; 96.149705
สถาปัตยกรรม
เสร็จสมบูรณ์: ประมาณคริสต์ศตวรรษที่ 6
ลักษณะจำเพาะ
ความสูงสูงสุด: 99 เมตร (325 ฟุต)
ความสูงยอดแหลม: 112 เมตร (367 ฟุต)
เว็บไซต์
www.shwedagonpagoda.com
เจดีย์ชเวดากอง (พม่า: ရွှေတိဂုံစေတီတော်, ออกเสียง: [ʃwèdəɡòʊ̯ɰ̃ zèdìdɔ̀] ชเวดะโกนเซดีดอ ; มอญ: ကျာ်ဒဂုၚ်) ตั้งอยู่บนเนินเขาสิงคุตตระ เมืองย่างกุ้ง ประเทศพม่า โดยคำว่า ชเว (ရွှေ) หมายถึง ทอง, ดะโกน (ဒဂုံ แผลงเป็น တိဂုံ, ภาษามอญเรียกชื่อว่า ตะเกิง) คือชื่อดั้งเดิมของเมืองย่างกุ้ง เชื่อกันว่าเป็นมหาเจดีย์ที่บรรจุพระเกศาธาตุ 8 เส้นของพระโคตมพุทธเจ้า ยอดสุดขององค์เจดีย์บริเวณลูกแก้วหรือหยาดน้ำค้างประดับด้วยเครื่องประดับต่าง ๆ และเพชร 5,448 เม็ด ชั้นบนสุดมีทับทิม 2,317 เม็ดและเพชรเม็ดใหญ่ 76 กะรัต เพื่อรับลำแสงแรกและลำแสงสุดท้ายของดวงอาทิตย์ ผู้ที่เข้ามานมัสการหรือเยี่ยมชมจะต้องถอดรองเท้าทุกครั้ง
ประวัติ

ตามตำนาน เจดีย์ชเวดากองนั้นสร้างเมื่อ 2,500 ปีที่แล้ว แต่นักประวัติศาสตร์และนักโบราณคดีเชื่อกันว่าชาวมอญสร้างขึ้นระหว่างคริสต์ศตวรรษที่ 6–10 โดย ตามตำนานนั้นกล่าวว่ามีพี่น้องพ่อค้า 2 คนคือ ตปุสสะและภัลลิกะ จากตอนเหนือของเนินเขาสิงคุตตระ ได้ไปเข้าเฝ้าพระพุทธเจ้า พระองค์จึงประทานพระเกศาให้พ่อค้าทั้งสองมา 8 เส้น พ่อค้าทั้งสองกลับมายังพม่าและได้ความช่วยเหลือจากผู้ปกครองท้องถิ่น พระราชาโอะกะลาปะ ในการประดิษฐานพระเกศาธาตุบริเวณเนินเขาสิงคุตตระ
องค์เจดีย์ได้ถูกทิ้งร้างทรุดโทรมจนมาถึงคริสต์ศตวรรษที่ 14 พระยาอู่ (ค.ศ. 1323–1384) ได้ทรงบูรณะเจดีย์ให้มีความสูง 18 เมตร (59 ฟุต) ศตวรรษต่อมาพระนางเชงสอบู (ค.ศ. 1453–1472) ได้ทรงบูรณะเจดีย์ให้มีความสูงถึง 40 เมตร (131 ฟุต) ได้ทำการปรับเปลี่ยนเนินซึ่งเป็นที่ตั้งขององค์เจดีย์ให้เป็นฐานเจดีย์ลาดเป็นชั้น ๆ แบบขั้นบันได และปูพื้นด้านบนของฐานด้วยแผ่นหิน พระนางรับสั่งให้มีการบำรุงรักษาองค์เจดีย์ต่อไปแก่พระเจ้าธรรมเจดีย์ ซึ่งครองราชสมบัติต่อหลังพระนางสละราชสมบัติ ในช่วงบั้นปลายพระชนม์ชีพพระนางประชวรและมีพระบัญชาให้วางแท่นบรรทมในจุดที่พระองค์สามารถมองเห็นเจดีย์ได้ทุกเวลา มีการจารึกภาษามอญบันทึกการบูรณะปฏิสังขรณ์องค์เจดีย์ที่เริ่มต้นในปี ค.ศ. 1436 จนบูรณะเสร็จสิ้นในรัชสมัยพระเจ้าธรรมเจดีย์เมื่อต้นคริสต์ศตวรรษที่ 16 ต่อมาเจดีย์ชเวดากองได้กลายเป็นสถานที่แสวงบุญของพุทธศาสนิกชนที่มีชื่อเสียงที่สุดในพม่า
แผ่นดินไหวเล็ก ๆ น้อย ๆ เรื่อยมาทำให้เจดีย์ได้รับความเสียหาย และเมื่อปี ค.ศ. 1768 ได้เกิดแผ่นดินไหวอย่างหนัก ทำให้ยอดของเจดีย์หักถล่มลงมา แต่ได้มีการบูรณะให้สูงขึ้นถึง 99 เมตร (325 ฟุต) ฉัตรองค์ใหม่สำหรับประดับยอดเจดีย์ได้รับการถวายจากพระเจ้ามินดง เมื่อปี ค.ศ. 1871 หลังการผนวกดินแดนพม่าตอนล่างโดยอังกฤษ แผ่นดินไหวที่มีความรุนแรงปานกลางในเดือนตุลาคม ปี ค.ศ. 1970 ทำให้เพลาฉัตรบนยอดองค์เจดีย์ได้รับความเสียหาย มีการสร้างโครงและซ่อมแซมครั้งใหญ่
เมื่อวันที่ 22 กุมภาพันธ์ – 7 มีนาคม ค.ศ. 2012 มีเทศกาลเฉลิมฉลองประจำปีของเจดีย์ชเวดากองเป็นครั้งแรกนับตั้งแต่ปี ค.ศ. 1988 หลังถูกห้ามโดยสภาสันติภาพและการพัฒนาแห่งรัฐ ที่ปกครองประเทศในขณะนั้น เทศกาลเจดีย์ชเวดากองเป็นเทศกาลเจดีย์ที่ใหญ่ที่สุดในประเทศ เริ่มต้นตั้งแต่วันขึ้น 1 ค่ำ จนถึงวันขึ้น 15 ค่ำ เดือนดะบ้องตามปฏิทินพม่า
รูปแบบ

ฐานเจดีย์เป็นแบบสี่เหลี่ยมยกเก็จสามชั้น ด้านบนฐานมีเพียงพระภิกษุและผู้ชายเท่านั้นที่สามารถขึ้นได้ ถัดมาเป็นชั้นฐานแปดเหลี่ยมยกเก็จ ต่อมาเป็นชั้นฐานเขียงกลม ถัดไปด้านบนคือส่วนองค์ระฆัง, รัดอกคาดองค์ระฆัง, บัวคอเสื้อลายเฟื่องอุบะ, ปล้องไฉน, ปัทมบาท, ปลียาว, ฉัตร, ธงใบพัด และลูกแก้วหรือหยาดน้ำค้าง ประกอบด้วยเพชร 5,448 เม็ดและทับทิม 2,317 เม็ด บนสุดเป็นเพชรปลายแหลมหนัก 76 กะรัต
แผ่นทองที่ใช้ปิดโครงสร้างอิฐถูกยึดด้วยหมุดแบบดั้งเดิม ประชาชนทั่วประเทศได้บริจาคเงินทองเพื่อบูรณะเจดีย์ การปฏิบัติยังคงมีมาจนถึงทุกวันนี้หลังจากพระนางเชงสอบู ได้บริจาคทองคำเท่าน้ำหนักของพระองค์ในการบูรณะเจดีย์
มีบันไดทางขึ้นไปยังลานเนินเขาสิงคุตตระสี่ทาง ในแต่ละทางขึ้นมีรูปปั้นคล้ายสิงห์ที่เรียกว่าชีนเต่ ประดับไว้เป็นคู่หน้าทางขึ้นเพื่อปกปักรักษาองค์เจดีย์ตามความเชื่อ ทางทิศตะวันออกและทางใต้มีร้านขายธูปเทียน ทองคำเปลว หนังสือ และวัตถุมงคลต่าง ๆ
ผู้ที่เข้ามานมัสการหรือเยี่ยมชมมักนิยมเดินตามเข็มนาฬิกาวนรอบเจดีย์ เริ่มต้นที่วิหารทางทิศตะวันออกซึ่งประดิษฐานพระพุทธรูปพระกกุสันธพุทธเจ้า พระพุทธเจ้าพระองค์แรกในภัทรกัปนี้ ถัดไปเป็นวิหารทางทิศใต้ซึ่งประดิษฐานพระพุทธรูปพระโกนาคมนพุทธเจ้า พระพุทธเจ้าพระองค์ที่สองในภัทรกัปนี้ ถัดไปทางทิศตะวันตกเป็นวิหารของพระกัสสปพุทธเจ้า พระพุทธเจ้าพระองค์ที่สามในภัทรกัปนี้ สุดท้ายทางทิศเหนือเป็นวิหารของพระโคตมพุทธเจ้า พระพุทธเจ้าพระองค์ปัจจุบัน
พิธีกรรม

ประชาชนชาวพม่าส่วนใหญ่นับถือพุทธศาสนานิกายเถรวาท แต่บางส่วนก็ยังมีความเชื่อในทางโหราศาสตร์ เช่นโหราศาสตร์พม่าที่เกี่ยวข้องกับดวงดาว 7 ดวงได้แก่ ดวงอาทิตย์, ดวงจันทร์, ดาวอังคาร, ดาวพุธ, ดาวพฤหัสบดี, ดาวศุกร์และดาวเสาร์ นอกจากนี้ยังตระหนักถึงดาวอีกสองดวงคือราหูและเกตุ ความเชื่อเรื่องดวงดาวล้วนได้รับอิทธิพลมาจากโหราศาสตร์ฮินดู แต่ดาวราหูและเกตุของโหราศาสตร์พม่าต่างจากดาวราหูและเกตุของฮินดู โดยโหราศาสตร์พม่าพิจารณาให้เป็นดวงดาวที่แตกต่างและแยกกัน ในขณะที่โหราศาสตร์ฮินดูพิจารณาว่าเป็นหัวและหางของนาคหรือเป็นจุดขึ้นและลง ส่วนในโหราศาสตร์พม่าดาวเกตุเป็นราชาของดวงดาวทั้งมวล เช่นเดียวกับภาษาอื่น ๆ อีกมากมายชาวพม่าตั้งชื่อวันทั้งเจ็ดในสัปดาห์ตามดวงดาวทั้งเจ็ดดวง แต่โหราศาสตร์ของพม่ามีการแบ่งสัปดาห์เป็นแปดวันโดยแบ่งวันพุธเป็นสองวัน คือ เที่ยงคืนจนถึง 18:00 น. เป็นวันพุธ แต่หลังเวลา 18.00 น. จนถึงเวลาเที่ยงคืนเป็นวันของราหู
เป็นสิ่งสำคัญสำหรับชาวพม่าที่จะต้องรู้ว่าวันเกิดของตนได้รับอิทธิพลจากดาวเคราะห์ดวงใด นองจากนี้ยังมีการกำหนดสัญลักษณ์ของรูปสัตว์ต่าง ๆ แทนในแต่ละวัน เช่น ครุฑสำหรับวันอาทิตย์, เสือสำหรับวันจันทร์, สิงโตสำหรับวันอังคาร, ช้างมีงาสำหรับวันพุธครึ่งวันแรก, ช้างไม่มีงาสำหรับวันพุธครึ่งวันหลัง, หนูสำหรับวันพฤหัสบดี, หนูตะเภาสำหรับวันศุกร์และนาคสำหรับวันเสาร์ สัญลักษณ์ของวันต่าง ๆ กระจายไปรอบองค์เจดีย์แต่ละจุดจะมีพระพุทธรูปประดิษฐานไว้ ผู้ศรัทธามักนำดอกไม้ ธงต่าง ๆ ไปบูชาและทรงน้ำพระพร้อมคำอธิษฐานและความปรารถนา ด้านหลังองค์พระเป็นรูปปั้นของเทวดาผู้พิทักษ์และด้านล่างจะเป็นสัตว์ที่เป็นตัวแทนในแต่ละวัน ชาวพุทธมักนิยมเดินสำรวจเวียนรอบฐานเจดีย์ตามเข็มนาฬิกา
ผู้แสวงบุญและผู้ศรัทธามักซื้อดอกไม้ธูปเทียนธงสีและธงริ้วต่าง ๆ ตามทางขึ้นมานมัสการและไว้รอบเจดีย์ มีกล่องบริจาคอยู่ในสถานที่ต่าง ๆ รอบองค์เจดีย์ เพื่อมอบให้โดยสมัครใจซึ่งอาจมอบให้เจดีย์เพื่อวัตถุประสงค์ทั่วไป สิ่งเหล่านี้เป็นสัญลักษณ์ของการให้ทานอย่างหนึ่ง ซึ่งเป็นสิ่งสำคัญในคำสอนของศาสนาพุทธ ในเดือนธันวาคม พ.ศ. 2560 ชาวต่างชาติจะถูกเรียกเก็บค่าธรรมเนียมแรกเข้า 10,000 จัต (ประมาณ 7 ดอลลาร์สหรัฐ)
เจดีย์ชเวดากองในวรรณกรรม

รัดยาร์ด คิปลิง ได้บรรยายในปี ค.ศ. 1889 ถึงการเยี่ยมชมเจดีย์ชเวดากอง อีกสิบปีต่อมาได้ลงพิมพ์ในหนังสือ From Sea to Sea and Other Sketches, Letters of Travel
| 0 | 1 | 2 |
| --- | --- | --- |
| “ | ขณะนั้นสีทองลึกลับปรากฎขึ้นที่ขอบฟ้า อัศจรรย์สวยงามเมื่อต้องแสงอาทิตย์ มีรูปทรงที่ไม่ใช่โดมมุสลิมหรือยอดแหลมวิหารฮินดู ตั้งอยู่บนเนินเขาสีเขียวและด้านล่างเป็นแนวภัณฑาคาร เพิงไม้และโรงไม้ ภายใต้พระเจ้าองค์ใหม่หรือ ที่ทำให้ข้าพเจ้าคิดว่าพวกเราชาวอังกฤษยังต้องมานั่งที่นี่ ? | ” |
| 0 | 1 | 2 |
| --- | --- | --- |
| “ | นั้นคือชเวดากองเก่า สหายร่วมเดินทางของฉันกล่าว 'ช่างเถอะ!' แต่นั่นไม่ใช่ที่คิดสาบานตรงนี้ มันอธิบายเป็นอย่างแรกว่าทำไมพวกเรายึดย่างกุ้ง และเหตุที่สองพวกเราผลักดันให้เห็นถึงดินแดนที่มั่งคั่งและหาได้ยาก จนตอนนั้นที่ฉันไม่ได้ศึกษามามองไม่เห็นว่าดินแดนนี้มีลักษณะต่างจากสุนทรวัน แต่เจดีย์สีทองบอกว่านี่คือพม่า และนั่นต่างจากดินแดนที่คุณเคยรู้จัก สหายร่วมเดินทางของฉันกล่าวว่า นั้นเป็นศาสนสถานโบราณที่มีชื่อเสียง และตอนนี้เส้นทาง ตองอู–มัณฑะเลย์ มีการเปิด คณะผู้จาริกแสวงบุญนับพันได้เดินทางลงมาชม ยอดทองขนาดใหญ่บนสุดที่พวกเขาเรียกว่า  ที่ (ထီး) สูญหายไปจากแผ่นดินไหว นั่นเป็นเหตุผลว่าทำไมถึงถูกปิดด้วยงานไม้ไผ่อยู่สามส่วนของความสูง คุณจะเห็นเมื่อทั้งหมดถูกเปิดออก พวกเขากำลังปิดทองอยู่ในตอนนี้ | ” |
เวทีการเมือง

ในปี ค.ศ. 1920 นักศึกษาจากมหาวิทยาลัยของพม่ามาพบกันที่ศาลามุมตะวันตกเฉียงใต้ของเจดีย์ชเวดากอง และวางแผนประท้วงต่อต้านพระราชบัญญัติมหาวิทยาลัยใหม่ ที่พวกเขาเชื่อว่าจะเป็นการเอื้อประโยชน์ให้กับการปกครองของอาณานิคมมากขึ้น ปัจจุบันสถานที่แห่งนี้ได้รับการขึ้นเป็นอนุสรณ์สถาน ผลที่ตามมาคือการคว่ำบาตรมหาวิทยาลัยและมีการจัดตั้ง "สถาบันการศึกษาแห่งชาติ" ซึ่งมีแหล่งเงินทุนและดำเนินการโดยชาวพม่า วันนี้จึงได้รับการระลึกเป็นวันชาติวันหนึ่งของพม่า ครั้งที่สองนักศึกษามหาวิทยาลัยได้หยุดประท้วงในปี ค.ศ. 1936 โดยรวมตัวกันบริเวณเชิงฐานเจดีย์ชเวดากอง
ในปี ค.ศ. 1938 คนงานเหมืองบ่อน้ำมันได้หยุดงานประท้วง และทยอยเดินทางออกจากเหมืองบ่อน้ำมันเมืองเชาะและเยนานช่องบริเวณตอนกลางของพม่าไปยังย่างกุ้ง เพื่อจัดค่ายประท้วงบริเวณเจดีย์ชเวดากอง การประท้วงครั้งนี้ได้รับการสนับสนุนจากประชาชนและนักศึกษา เป็นที่รู้จักกันในชื่อ 'การปฏิวัติ 1300' เจ้าหน้าที่ตำรวจของบริติชได้สวมรองเท้าบูทบุกเข้าจู่โจมค่ายผู้ประท้วงบริเวณเจดีย์ ขณะที่ชาวพม่าล้วนต้องถอดรองเท้าก่อนขึ้นเจดีย์ทั้งสิ้น
ปัญหาเรื่องการสวมรองเท้าขึ้นไปบนเจดีย์ เป็นเรื่องละเอียดอ่อนของชาวพม่าตั้งแต่สมัยอาณานิคม ชาวพม่าจะถอดรองเท้าเมื่อเข้าไปในศาสนสถานพุทธทุกแห่ง ไฮแรม ค็อกซ ทูตบริติชและเจ้าหน้าที่ศาลพม่า ในปี ค.ศ. 1796 ได้ชมประเพณีพื้นบ้านโดยไม่ได้แวะไปที่เจดีย์เพราะการที่เขาจะต้องถอดรองเท้า อย่างไรก็ตามหลังจากการผนวกพม่าตอนล่าง ผู้มาเยือนชาวยุโรปและทหารที่มายังเจดีย์ได้แสดงออกถึงการไม่เคารพประเพณีท้องถิ่น อู ธรรมโลกา เผชิญหน้ากับเจ้าหน้าที่ตำรวจในการสวมรองเท้าขึ้นไปบนเจดีย์ในปี ค.ศ. 1902 ต่อมาเจ้าหน้าที่ผู้มีอำนาจของบริติชออกกฎข้อบังคับเด็ดขาดห้ามสวมรองเท้าเข้าไปในบริเวณเจดีย์ อย่างไรก็ตามพวกเขาได้ยกเว้นเจ้าหน้าที่ของรัฐบาลให้สวมรองเท้าได้ ระเบียบข้อบังคับและการยกเว้นนี้เป็นจุดเริ่มต้นกระตุ้นให้ประชาชนเริ่มมีบทบาทในขบวนการชาตินิยม ปัจจุบันไม่อนุญาตให้สวมรองเท้าหรือถุงเท้าขึ้นไปบนเจดีย์
ในเดือนมกราคมปี ค.ศ. 1946 นายพลอองซาน ได้จัดการชุมนุมใหญ่ที่บริเวณเจดีย์เพื่อเรียกร้องเอกราชจากอังกฤษ โดยมีการประท้วงและการชุมนุมเป็นวงกว้าง อีกสี่สิบสองปีต่อมาในวันที่ 26 สิงหาคม ค.ศ. 1988 ลูกสาวของเขา อองซาน ซูจี ได้กล่าวกับผู้ชุมนุมกว่า 500,000 คนที่บริเวณเจดีย์ชเวดากองเพื่อเรียกร้องการปกครองระบอบประชาธิปไตยจากการปกครองของทหาร เหตุการณ์นี้เป็นที่รู้กันกันในชื่อ การปฏิวัติ 8888 ซึ่งเป็นการประท้วงระบอบการปกครองครั้งใหญ่ครั้งที่สอง
เวทีการเมือง > การปฏิวัติผ้ากาสาวพัสตร์

ในเดือนกันยายน ค.ศ. 2007 มีการประท้วงทั่วประเทศต่อการปกครองของทหาร เกี่ยวกับการขึ้นราคาสินค้าอุปโภคบริโภคหลายชนิดขึ้นอย่างรวดเร็ว พระสงฆ์ถูกห้ามเข้าเจดีย์เป็นเวลาหลายวันก่อนที่รัฐบาลจะยอมปล่อยให้เข้ามา
เมื่อวันที่ 24 กันยายน ค.ศ. 2007 พระภิกษุและตี่ละฉิ่น กว่า 20,000 รูป (การประท้วงครั้งใหญ่สุดในรอบ 20 ปี) ได้เดินขบวนไปยังเจดีย์ชเวดากองที่เมืองย่างกุ้ง ต่อมาในวันจันทร์มีประชาชนกว่า 30,000 คนและพระภิกษุ 15,000 รูป เดินขบวนจากเจดีย์ชเวดากองและผ่านสำนักงานพรรคฝ่ายค้านของนางอองซาน ซูจี คือ พรรคสันนิบาตแห่งชาติเพื่อประชาธิปไตย (NLD) นักแสดงตลกและนักเคลื่อนไหวทางการเมือง ซากะนา กับ จอ ตู มีการนำอาหารและน้ำมาถวายแด่พระสงฆ์ ในวันเสาร์มีพระภิกษุเดินทางไปทักทายนางอองซานซูจีซึ่งอยู่ภายใต้การควบคุมในบ้านพัก ต่อมาวันอาทิตย์มีแม่ชีจำนวน 150 คนเข้าร่วมเดินขบวน เมื่อวันที่ 25 กันยายน ค.ศ. 2007 พระภิกษุและผู้สนับสนุน 2,000 คนขัดขืนคำขู่ของคณะผู้บริหารประเทศ เดินขบวนในถนนย่างกุ้งไปยังเจดีย์ชเวดากอง ท่ามกลางรถบรรทุกทหารและคำเตือนของ พลจัตวา มยิน มอง ไม่ให้พุทธศาสนิกชนละเมิดกฎระเบียบและข้อบังคับ
วันที่ 26 กันยายน ค.ศ. 2007 มีการปะทะกันระหว่างกองกำลังรักษาความปลอดภัยกับพระสงฆ์และผู้ประท้วงหลายพันคน มีผู้ประท้วงที่เสียชีวิตอย่างน้อย 5 รายจากกองกำลังรักษาความปลอดภัย ตามรายงานเจ้าหน้าที่มีการใช้แก๊สน้ำตาเพื่อสลายการชุมนุมอย่างสันติของพระสงฆ์จำนวนมากรอบ ๆ เจดีย์ชเวดากอง
มีรายงานการประท้วงว่าพระภิกษุจำนวนอย่างน้อย 50 รูปถูกจับขึ้นไปบนรถบรรทุกของกองทัพ และถูกนำไปยังสถานที่ที่ไม่เปิดเผย นอกจากนี้มีการรายงานว่าทหารใช้ปืนไรเฟิลจู่โจมและปิดศาสนสถานพุทธ มีประกาศให้ฝูงชนสลายตัวอย่างรวดเร็วก่อนจะปราบปรามอย่างรุนแรง มีการขับไล่พระภิกษุและผู้ประท้วงกว่าร้อยคนและเริ่มปิดล้อมบริเวณเจดีย์
เจ้าหน้าผู้มีอำนาจได้ประกาศสั่งให้ฝูงชนสลายการชุมนุมประท้วง แต่พยานในที่เกิดเหตุกล่าวว่าพระภิกษุนั่งลงและเริ่มสวดภาวนาต่อสู้กับการห้ามชุมนุมของรัฐบาลทหาร กองกำลังรักษาความปลอดภัยที่เจดีย์ได้โจมตีผู้ชุมนุม มีการทำร้ายพระภิกษุและผู้สนับสนุนอีกหลายร้อยราย พระภิกษุถูกพาขึ้นไปยังรถบรรทุกโดยหน่วยงานท่ามกลางประชนหลายร้อยคนที่เห็นเหตุการณ์ มีรายงานว่าบางส่วนได้เลี่ยงและมุ่งหน้าไปยังเจดีย์ซู่เลแทน ซึ่งเป็นหนึ่งในศาสนสถานพุทธที่ตั้งอยู่ในใจกลางกรุงย่างกุ้ง
การจำลอง

เจดีย์หรือสิ่งก่อสร้างที่มีการระบุชัดเจนว่าสร้างจำลองมาจากเจดีย์ชเวดากอง เช่น
อุปปาตสันติเจดีย์ ซึ่งตั้งอยู่ในเมืองเนปยีดอ เมืองหลวงของประเทศพม่า เป็นเจดีย์ที่จำลองมาจากเจดีย์ชเวดากองสร้างเสร็จสมบูรณ์ในปี ค.ศ. 2009 โดยมีรูปแบบลักษณะที่คล้ายคลึงกัน แต่มีความสูงน้อยกว่าเจดีย์ชเวดากองเล็กน้อย
เจดีย์ชเวดากองจำลองขนาด 46.8 เมตร (154 ฟุต) ณ อุทยานลุมพินี ในเมืองเบอรัซตากี จังหวัดสุมาตราเหนือ ประเทศอินโดนีเซีย สร้างเสร็จในปี ค.ศ. 2010 วัสดุก่อสร้างของเจดีย์นี้ถูกนำเข้ามาจากประเทศพม่า
เจดีย์วิปัสสนาสากล สูง 29 เมตร (95 ฟุต) เปิดเมื่อ ค.ศ. 2010 ณ เมืองมุมไบ, ประเทศอินเดีย
เจดีย์ชเวดากองจำลองไทย-พม่า หรือ เจดีย์ชเวดากองคลองแห ขนาด กว้าง 20 เมตร สูง 17 เมตร เป็นเจดีย์องค์แรกที่ชาวพม่าสร้างขึ้นในประเทศไทย เพื่อเป็นศูนย์รวมใจของชาวพม่าที่เข้ามาประกอบอาชีพในประเทศไทย โดยเป็นการผสมผสานระหว่างศิลปะพม่าและไทย ณ วัดคลองแห อำเภอหาดใหญ่, จังหวัดสงขลา, ประเทศไทย
ดูเพิ่ม

สถานีย่อยพระพุทธศาสนา
ศาสนาพุทธในประเทศพม่า
ประวัติศาสนาพุทธ
Martin, Steve (2002). Lonely Planet Myanmar (Burma). Lonely Planet Publications. ISBN 1-74059-190-9.
Elliot, Mark (2003). South-East Asia: The Graphic Guide. Trailblazer Publications. ISBN 1-873756-67-4.
Win Pe (1972). Shwedagon. Printing and Publishing Corporation, Rangoon.
"Dictionary of Buddhism" by Damien Keown (Oxford University Press, 2003) ISBN 0-19-860560-9
แหล่งข้อมูลอื่น

เว็บไซต์อย่างเป็นทางการ เก็บถาวร 2021-02-23 ที่ เวย์แบ็กแมชชีน
The Legend of Shwedagon by Khin Myo Chit เก็บถาวร 2007-03-11 ที่ เวย์แบ็กแมชชีน
My Child-life in Burmah by Olive Jennie Bixby 1880 recollections of a missionary's daughter : inc. detailed description of King Mindon's new hti being erected, pp 111
Rudyard Kipling's description of Shwedagon Pagoda in 1889
Elizabeth Moore conference the shwedagon in british burma myanmar เก็บถาวร 2012-03-05 ที่ เวย์แบ็กแมชชีน
Lt. J.E. Alexander's account, 1827, p. 153
Myanmar: Time to say hello YouTube
"Scene upon the Terrace of the Great Dagon Pagoda" from 1826
เจดีย์ชเวดากอง ประมาณ ค.ศ. 1890
รูปแบบสถาปัตยกรรม และองค์ประกอบของเจดีย์ชเวดากอง
บารัก โอบามา อดีตประธานาธิบดีสหรัฐ ขณะสรงน้ำพระพุทธรูป ณ จุดวันศุกร์ โดยโอบามาเกิดวันศุกร์
ทหารอังกฤษถอดรองเท้าออกขณะไปเยี่ยมชมเจดีย์ชเวดากองช่วงสงครามโลกครั้งที่สอง
ผู้ประท้วงที่เจดีย์ชเวดากองในย่างกุ้ง ปี ค.ศ. 2007
นักเรียนพลังกิฟต์

| นักเรียนพลังกิฟต์ |
| --- | --- |

แนว: แฟนตาซีวิทยาศาสตร์ระทึกขวัญ
เค้าโครงจาก: The Gifted (พ.ศ. 2558) และ The Gifted ภารกิจลับ นักเรียนพลังกิฟต์ โดย SandOtnim (ธรรมรงค์ เสริมฤทธิรงค์)
กำกับโดย: ปัฏฐา ทองปาน ธรรมรงค์ เสริมฤทธิรงค์ วาสุเทพ เกตุเพ็ชร์ จารุพัฒน์ กันนุลา
แสดงนำ: กรภัทร์ เกิดพันธุ์ วชิรวิชญ์ เรืองวิวรรธน์ ณิชภาลักษณ์ ทองคำ รมิดา จีรนรภัทร อรรถพันธ์ พูลสวัสดิ์ หฤษฎ์ ชีวการุณ พัทธดนย์ จันทร์เงิน นภสร วีระยุทธวิไล ชยพล จุฑามาศ ชยกร จุฑามาศ ชัชชวิศ เตชะรักษ์พงศ์ จิรกิตติ์ ถาวรวงศ์ แคทรียา อิงลิช วันชนะ สวัสดี ณัฐวรรธ์ ฟิงค์เลอร์ ภูวินทร์ ตั้งศักดิ์ยืน ชนิกานต์ ตังกบดี มนัสนันท์ พันเลิศวงศ์สกุล ปรเมศร์ น้อยอ่ำ
ดนตรีแก่นเรื่องเปิด: ฤดูกาลที่ 1 Intro The Gifted ฤดูกาลที่ 2 Intro The Gifted Graduation
ดนตรีแก่นเรื่องปิด: ฤดูกาลที่ 1 หลุดพ้น - คิว สุวีระ บุญรอด ไม่มีคำสัญญา - ชาติ สุชาติ แซ่แห้ง ฤดูกาลที่ 2 Intro The Gifted Graduation
ประเทศแหล่งกำเนิด: ประเทศไทย
ภาษาต้นฉบับ: ภาษาไทย
จำนวนฤดูกาล: 2
จำนวนตอน: 26 ตอน
การผลิต
ผู้จัดละคร: สถาพร พานิชรักษาพงศ์ ดารกา เชยสงวน ณัฐพงษ์ มงคลสวัสดิ์
ควบคุมงานสร้าง: อารียา ชีวีวัฒน์ ภุชงค์ ตันติสังวรากูร ปัฏฐา ทองปาน วรวลัญช์ โกจิ๋ว กำธร ล้อจิตรอำนวย
สถานที่ถ่ายทำ: โรงเรียนสาธิตแห่งมหาวิทยาลัยรังสิต โรงเรียนทานตะวันไตรภาษา วิทยาลัยนานาชาติ มหาวิทยาลัยมหิดล โรงเรียนอัสสัมชัญธนบุรี
กำกับภาพ: วงศ์วัฒนะ​ ชุณหวุฒิยานนท์
ลำดับภาพ: ภาพดีทวีสุข สวัสดีทวีสุข
บริษัทผู้ผลิต: จีเอ็มเอ็มทีวี ภาพดีทวีสุข
ออกอากาศ
สถานีโทรทัศน์: จีเอ็มเอ็ม 25, ไลน์ทีวี
ออกอากาศ: 6 กันยายน 2563 (2563-09-06) – 29 พฤศจิกายน 2563 (2563-11-29)
นักเรียนพลังกิฟต์ (อังกฤษ: The Gifted) เป็นละครชุด (ซีรีส์) แนวแฟนตาซีวิทยาศาสตร์ระทึกขวัญ มีเค้าโครงมาจากภาพยนตร์สั้น เดอะกิฟเต็ด (พ.ศ. 2558) และนิยาย The Gifted ภารกิจลับ นักเรียนพลังกิฟต์ ของ SandOtnim (ธรรมรงค์ เสริมฤทธิรงค์) ผลิตโดยจีเอ็มเอ็มทีวี และภาพดีทวีสุข กำกับการแสดงโดย ปัฏฐา ทองปาน, ธรรมรงค์ เสริมฤทธิรงค์, วาสุเทพ เกตุเพ็ชร์ และ จารุพัฒน์ กันนุลา มีเนื้อหาทั้งหมด 2 ฤดูกาล โดยฤดูกาลแรกใช้ชื่อว่า The Gifted นักเรียนพลังกิฟต์ ออกอากาศตั้งแต่วันที่ 5 สิงหาคม พ.ศ. 2561 - 4 พฤศจิกายน พ.ศ. 2561 และ ฤดูกาลที่ 2 ในชื่อ The Gifted Graduation ออกอากาศครั้งแรกเมื่อวันที่ 6 กันยายน พ.ศ. 2563 - 29 พฤศจิกายน พ.ศ. 2563
นักแสดง > นักแสดงหลัก

กรภัทร์ เกิดพันธุ์ รับบท แปง
วชิรวิชญ์ เรืองวิวรรธน์ รับบท เวฟ
รมิดา จีรนรภัทร รับบท แคลร์
อรรถพันธ์ พูลสวัสดิ์ รับบท ปุณณ์
หฤษฎ์ ชีวการุณ รับบท โอม
พัทธดนย์ จันทร์เงิน รับบท กร
นภสร วีระยุทธวิไล รับบท มณ
ชยพล จุฑามาศ รับบท แจ็ค
ชยกร จุฑามาศ รับบท โจ
ชัชชวิศ เตชะรักษ์พงศ์ รับบท ครูปอม
วันชนะ สวัสดี รับบท ผอ.สุพจน์
ณิชภาลักษณ์ ทองคำ รับบท น้ำตาล (รับเชิญ ฤดูกาลที่2)
แคทรียา อิงลิช รับบท ครูลัดดา
ภูมิพัฒน์ ไพบูลย์ รับบท แน็ค
วรรณวิมล เจนอัศวเมธี รับบท ก้อย
ณัฐวรรธ์ ฟิงค์เลอร์ รับบท ธาม
ภูวินทร์ ตั้งศักดิ์ยืน รับบท เติร์ด
ชนิกานต์ ตังกบดี รับบท เกรซ
มนัสนันท์ พันเลิศวงศ์สกุล รับบท ครูดาริน
ปรเมศร์ น้อยอ่ำ รับบท พันโทพิเชษฐ์
จิรกิตติ์ ถาวรวงศ์ รับบท ชานนท์ (รับเชิญ ฤดูกาลที่1)
ภูริกูลกฤษฎ์ ชูศักดิ์สกุลวิบูล รับบท พัน (ฤดูกาลที่2)
นักแสดง > นักแสดงรับเชิญ

สรัลธร คล้ายอุดม รับบท นารา
แพรพลอย โอรี รับบท แป้งร่ำ
สุภากาญจน์ เบญจอารักษ์ รับบท นิชา
อภิชญา เ​เซ​่​จัง รับบท มีนา
ภูมิรพี รักษาชัฎ รับบท โฟล์ค
โยธาศักดิ์ โชคทวีสถาพร รับบท นาย
ธนกร พรวรรณพงศา รับบท ฟลุ๊ค
มนัสชญา พุทธขาว รับบท ชะเอม
ธงชัย พิมาพันธุ์ศรี รับบท อาร์ต
รพี พัฒนเจริญ รับบท ดุ๊ค
ทิพนภา ไชยพงศ์ผาต รับบท เจน
รังสิวุฒิ ชโลปถัมภ์ รับบท ศ.ดร.เปรมชัย ทวีศิลป์
ฐานัฐพ์ โล่ห์คุณสมบัติ รับบท ยุทธ (ตัวจริง) / ผอ.สุพจน์ (ตัวปลอม)
ตะวัน วิหครัตน์ รับบท ยุทธ (ตัวปลอม) / ผอ.สุพจน์ (ตัวจริง)
ทิพนารี วีรวัฒโนดม รับบท เนตร (วัยสาว)
ปรมาภรณ์ จ่างกมล รับบท เนตร (ปัจจุบัน)
อินทิรา เจริญปุระ รับบท เกรซ (วัยผู้ใหญ่)